**mobiliojo darbo su jaunimu vietų/aplinkos IR POREIKIO IGNALINOS RAJONO KAIMIŠKOSE SENIŪNIJOSE analizė ir rekomendaciniai siūlymai**

2021 m. gruodžio mėn. Ignalina

2021 m. lapkričio mėn. vykdyta Ignalinos rajono savivaldybės administracijos seniūnijų apklausa dėl mobilaus darbo su jaunimu kaimiškose vietovėse - mobiliojo darbo su jaunimu vietos (-ų) / aplinkos, kur galėtų vykti mobilusis darbas su jaunimu analizė (gyventojų skaičius, vietų skaičius, jaunų žmonių/lankytojų galimas skaičius ir pan.). Apklausą vykdė Ignalinos rajono savivaldybės administracijos jaunimo reikalų koordinatorius.

Mobilusis darbas - darbas su jaunimu, nuvykus į gyvenamąją teritoriją, kurioje nėra darbo su jaunimu infrastruktūros, atsižvelgiant į šioje teritorijoje gyvenančių jaunų žmonių individualius poreikius. Mobiliojo darbo su jaunimu kaimiškose vietovėse tikslas – užtikrinti jaunų žmonių turiningą laisvalaikį, ugdymąsi ir socialinę integraciją bei vykdyti jaunimo įgalinimą jų gyvenamosiose teritorijose.

Savivaldybė skatina mobilų darbą su jaunimu kaimiškose vietovėse:

 Ignalinos rajono savivaldybės 2018–2024 metų strateginiame veiklos plane yra numatyta 2.2.2.2. priemonė — „Plėtoti mobilų darbą su jaunimu Ignalinos rajono savivaldybės teritorijoje“. Pasiekimo rodikliai: įsteigti mobilių darbuotojų darbui su jaunimu etatai (II prioritetas. „Žmogiškųjų išteklių ir visuomenės socialinės gerovės plėtra“, 2.2. tikslas — „Kūrybingos ir pilietiškos visuomenės ugdymas“, 2.2.2. uždavinys — „Skatinti nevyriausybinių organizacijų ir jaunimo veiklas“).

 Mobilusis darbas Ignalinos rajone nėra vykdomas.

**Apklausų apžvalga**

Ignalinos rajono savivaldybėje pagal 2021 m. pradžios statistinius duomenis jaunų žmonių skaičius – 2350. Tai sudaro 16,6 proc. visų rajono gyventojų. Stebėdami paskutiniųjų kelerių metų statistinius duomenis galime konstatuoti, kad kasmet jaunimo skaičius rajone mažėja (2017 m. – 2828, 2018 m. – 2698, 2019 m. – 2550, 2020 m. – 2474).

Apklaustose Ignalinos rajono savivaldybės administracijos seniūnijose (apklaustos 8 kaimiškosios seniūnijos) iš viso gyvena 826 jauni žmonės.

Prioritetinės seniūnijos, kuriose galėtų būti vykdomas mobilus darbas su jaunimu yra tos, kuriose yra daugiau jaunų žmonių, bei išsidėsčiusios atokesnėse vietovėse, kuriose yra teikiama mažiau paslaugų jauniems žmonėms.

Labiausiai nutolusios nuo rajono centro ir turinčios daugiausiai mokyklinio amžiaus jaunimo yra Didžiasalio (39 km nuo Ignalinos), Dūkšto (25 km), Kazitiškio (11 km), Naujojo Daugėliškio (11km) seniūnijos.

Didžiasalio seniūnijoje jauni žmonės (viso – 91) daugiausiai gyvena seniūnijos centre – Didžiasalyje ir Navikų kaime. Navikų kaimas nuo Didžiasalio yra maždaug 2 kilometrų atstumu. Abi gyvenvietės turi tinkamą infrastruktūrą jaunimui: vaikų žaidimų ir sporto aikšteles, bibliotekas, veikia Ignalinos rajono kultūros centro padaliniai, kuriuose dirba kultūros veiklų organizatoriai, Didžiasalyje - vaikų globos ir socialinės paramos šeimai centras, Ignalinos Miko Petrausko muzikos mokyklos skyrius. Dysnų kaime aktyviai veikia Dysnų kaimo bendruomenė, į savo veiklas įtraukianti ir jaunimą. Didžiasalio „Ryto“ gimnazijoje (2021 m. rugsėjo 1 d. duomenimis) 5–8 klasėse mokėsi 42 mokiniai, 9–12 klasėse - 45 mokiniai. Remiantis apklausos duomenimis, seniūnijoje *nėra* mobilaus darbo su jaunimu poreikio, nes čia sukurta pakankama infrastruktūra jaunimo užimtumui: sveikatinimo kompleksas, Ignalinos gatvės parkas, kultūros namai, bendruomenės patalpos, gimnazijos stadionas, sporto salė, žaidimų aikštelės.

Panaši situacija yra ir Dūkšto seniūnijoje, tik čia žymiai mažiau mokyklinio amžiaus jaunimo. 14 – 29 m. jaunimo čia yra 120. Jaunimo koncentracija didžiausia Dūkšto ir Kaniūkų gyvenvietėse. Dūkšto mokykloje 2021 m. rugsėjo duomenimis 5-8 klasėse mokėsi 19, 9-12 – 9 mokiniai. Atokiuose šių seniūnijų kaimuose jauni žmonės tik deklaravę gyvenamąją vietą. 10 kaimų gyventojų neturi iš viso. Seniūnijoje veikia Ignalinos rajono kultūros centro padalinys Dūkšte, Kaniūkų jaunimo centras (kultūros namai), 2 bibliotekos, muziejus (Rojaus kaime), 2 krašto bendruomeninės organizacijos. Dūkšto seniūnijoje yra 62 kaimai. Dalis Dūkšto seniūnijos moksleivių mokosi ir dalyvauja neformalaus ugdymo užsiėmimuose Visagino mieste. Remiantis apklausos duomenimis, seniūnijoje *yra* mobilaus darbo su jaunimu poreikis. Kaip patraukliausia veikla jaunimui nurodoma sportinė veikla. Patalpas, kuriose galėtų vykti mobilusis darbas, galėtų suteikti kultūros namai, biblioteka.

Kazitiškio seniūnijos (jaunimo skaičius – 134) didesniuose kaimuose - Grybėnuose (19 km nuo Ignalinos), Švedriškėje (23 km nuo Ignalinos) yra tik kaimo bendruomenių patalpos ir biblioteka (Grybėnuose). Mokyklinio amžiaus jaunimas mokosi Ignalinos, Ignalinos r. Vidiškių ugdymo įstaigose (vežami mokykliniais autobusais). Pačiame Kazitiškyje veikia Ignalinos kultūros ir sporto centro padalinys, biblioteka. Tačiau čia trūksta tiek žmogiškųjų resursų, tiek infrastruktūros, reikalingos darbui su jaunimu (nėra net ir sporto aikštelės, savadarbiai lauko treniruokliai yra pasenę ir nesaugūs). Svarbu pažymėti, kad dauguma jaunimo gyvena gana atokiai nuo seniūnijos centro. Iš viso seniūnijoje yra 98 kaimai. Remiantis vykdytos apklausos duomenimis, seniūnijoje *yra* mobilaus darbo su jaunimu poreikis. Jaunuoliams įdomiausios temos: savanorystė, sportinės veiklos, renginių organizavimas, įvairūs mokymai, susitikimai su įvairių sričių specialistais. Patalpas mobiliajam darbui galėtų suteikti seniūnija, čia veikiančios kaimo bendruomenės, biblioteka, kultūros padaliniai, bažnyčia.

Naujojo Daugėliškio seniūnijos plotas savivaldybėje yra didžiausias. Jaunimo skaičius – 160. Čia yra kaimų, kurie nuo savivaldybės centro yra nutolę kur kas labiau nei seniūnijos centras. Iš viso yra 102 kaimai. Seniūnijoje veikia 4 Ignalinos rajono kultūros centro (Daugėliškyje, Mažėnuose, Taujūnuose ir Šiūlėnuose) bei 3 Ignalinos rajono savivaldybės viešosios bibliotekos padaliniai (Daugėliškyje, Mažėnuose ir Šiūlėnuose). Naujojo Daugėliškio mokykloje – daugiafunkciame centre 2021 m. rugsėjo 1 d. duomenimis 5-8 klasėse mokosi 20, o 9-10 klasėse – 18 mokinių. Remiantis vykdytos apklausos duomenimis, seniūnijoje *yra* mobilaus darbo su jaunimu poreikis 14-20 m. amžiaus jaunuoliams. Jaunimui trūksta jiems organizuojamų veiklų, erdvės, kur jie galėtų tiesiog pabūti, vyktų pokalbiai, diskusijos jiems rūpimomis temomis. Mobilus darbas su jaunimu galėtų vykti seniūnijos centre – Naujajame Daugėliškyje (patalpas suteiktų Daugėliškio krašto bendruomenė) ir Mažėnų kaime esančiose kultūros namų patalpose (26 km nuo Ignalinos, apie 10 vaikų ir jaunimo).

Apklausa parodė, kad poreikis mobiliajam darbui vykti yra 3 seniūnijose (Naujasis Daugėliškis, Dūkštas, Kazitiškis). Patalpos šiai paslaugai teikti yra visose vietovėse. Daugiausia patalpas suteiktų kaimo bendruomenės ir kultūros įstaigos. Apklausos parodė, kad jauni žmonės dažniausiai sako neturintys, ką veikti, nes organizuojamos veiklos seniūnijose (laisvalaikio organizatorių, kaimo bendruomenių) daugiausiai orientuotos į vyresnio amžiaus žmones, kad jiems reikalinga vieta ir laikas pabūti kartu su bendraamžiais ir užsiimti jiems aktualiomis veiklomis (bendravimas, diskusijos, sportinė veikla).

**STIPRYBĖS**

Rajone atvirąjį darbą su jaunimu nuo 2016 – 2019 m. vykdė Ilgių bendruomenė įsteigtame vaikų dienos centre su atvira erdve jaunimui. Darbuotojų etatai buvo išlaikomi iš projektinių lėšų. Savivaldybė prisidėjo lėšomis steigiant šį centrą (projekto partnerė) ir kasmet finansuodavo bendruomenės projektines veiklas (iš Visuomenės sveikatos rėmimo specialiosios programos, Kultūrinių, socialinių, švietimo, sporto veiklų, turizmo plėtojimo priemonių rėmimo programos lėšų).

Nuo 2021 m. rugpjūčio mėnesio atvirojo darbo paslaugos pradėtos teikti Ignalinoje. Ignalinos Česlovo Kudabos gimnazijoje steigiama atviroji jaunimo erdvė, numatyta įdarbinti 1 jaunimo darbuotoją pilnu etatu.

Rajoną aptarnauja 1 Jaunimo reikalų departamento prie Socialinės apsaugos ir darbo ministerijos darbuotojas - jaunimo garantijų iniciatyvos įgyvendinimo koordinatorius (atvyksta), kuris rūpinasi neaktyvių jaunų žmonių užimtumu ir įtraukimu į įgyvendinamo projekto „Judam“ veiklas.

Savivaldybėje veikia 5 jaunimo organizacijos, kurių veikloje dalyvauja apie 120 jaunų žmonių.

Ignalinos rajone veikia 6 švietimo įstaigos ([Ignalinos Česlovo Kudabos gimnazija](http://www.atzalynas.net/), [Ignalinos r. Didžiasalio „Ryto“ gimnazija](http://www.linkuvosgimnazija.lt/), Ignalinos r. Vidiškių gimnazija, Ignalinos „Šaltinėlio“ mokykla, 2 formalųjį švietimą papildančio ugdymo veiklas (programas) vykdantys juridiniai asmenys ([Ignalinos Miko Petrausko muzikos mokykla](http://www.pakruojomuzika.lt/) ir Ignalinos rajono švietimo ir sporto paslaugų centras). Veikia ir 1 švietimo pagalbos įstaiga (Ignalinos rajono švietimo pagalbos tarnyba). 2021 – 2022 m.m. švietimo paslaugas teikia ir kiti 7 švietimo teikėjai – įstaigos ar organizacijos, kurių pagrindinė veikla – ne švietimas, tačiau turinčios teisę vykdyti švietimą (Aukštaitijos nacionalinio parko ir Labanoro regioninio parko direkcija, Ignalinos badmintono klubas, Ignalinos krepšinio asociacija, Ignalinos sporto klubas „Vikingas“, sporto asociacija „Viksvojis“, Ignalinos trečiojo amžiaus universitetas, Ignalinos rajono savivaldybės viešoji biblioteka) bei 10 laisvųjų mokytojų. 2021 m. rugsėjo 1 d. duomenimis rajono įstaigose buvo ugdoma 1427 vaikų, jaunimo, dalyvaujančių (lankančio) formalųjį švietimą papildančio ugdymo veiklose, skaičius siekė 489 (154 – Ignalinos Miko Petrausko muzikos mokykloje ir 344 – Ignalinos r. švietimo ir sporto paslaugų centre). Savivaldybė aktyviai prisidėjo prie jaunimo neformaliojo švietimo ir neformaliojo ugdymo plėtros, administravo neformaliojo vaikų švietimo programų įgyvendinimą. 2021 m. programoms įgyvendinti panaudota 560246,6 Eur (finansuota 15 programų). Neformalaus vaikų švietimo programos buvo vykdomos ir mokinių atostogų metu. Programose dalyvauja iki 300 mokinių skirtinguose finansavimo etapuose (mažiausiai – 194 mokiniai, daugiausiai – 272). Vykdant neformaliojo vaikų švietimo programas pagerėjo užsiėmimų materialinė bazė, didesnis vaikų užimtumas, atsirado papildomų ugdymo galimybių.

Rajone veikia 12 seniūnijų (1 miesto ir 11 kaimiškųjų), kurios savivaldybės priskirtoje teritorijoje organizuoja ir įgyvendina savivaldybės institucijų priimtus sprendimus, administruoja jai priskirtų viešųjų paslaugų teikimą seniūnijos gyventojams. Seniūnijos rūpinasi jaunimo laisvalaikiui tinkamų erdvių įrengimu bei atnaujinimu.

Viešųjų patalpų, nemokamų viešų erdvių Ignalinos rajone, kuriose jaunimas ir jaunos šeimos (netiesioginiai įstaigos lankytojai / klientai) gali neatlygintinai naudotis esama laisvalaikio praleidimo baze darbo dienomis, savaitgaliais ir vasarą, skaičius – 46 (seniūnijų duomenimis). Sąrašas paskelbtas Ignalinos r. savivaldybės interneto svetainėje.

Mokyklose veikia mokinių savivaldos (tarybos). Apie 60 moksleivių aktyviai dalyvauja mokinių tarybų veikloje (ugdymo įstaigų duomenimis).

Savivaldybė skatina atvirą darbą su jaunimu, atvirų jaunimo centrų ir erdvių plėtrą. Į Ignalinos rajono savivaldybės 2018 – 2024 m. strateginį plėtros planą įtraukta priemonė – steigti atvirus jaunimo centrus ir atviras jaunimo erdves (pasiekimų indikatoriai: įsteigtų atvirųjų jaunimo erdvių sk., įsteigtų atvirųjų jaunimo centrų skaičius.).

Kiekvienais metais savivaldybė skiria lėšų rajono jaunimo ir su jaunimu dirbančių organizacijų projektinei veiklai. 2021 m. jaunimo organizacijų ir jaunimui skirtų projektų rėmimui skirta 9300 Eur (finansuotos 5 paraiškos). 2021 m. įgyvendinta Ignalinos r. savivaldybės jaunimo vasaros užimtumo ir integracijos į darbo rinką programa, kurioje liepos – rugpjūčio mėn. ne ugdymo proceso metu dalyvavo 18 jaunuolių, 9 darbdaviai, programos įgyvendinimui panaudota beveik 10 000 Eur savivaldybės biudžeto ir valstybės dotacijos lėšų.

**Silpnybės**

Kaimiškose vietovėse maža paslaugų jauniems žmonėms įvairovė.

Mažas jaunų žmonių aktyvumas, jaunimo lyderių stoka, didelė jaunų žmonių migracija, baigę mokslus išvyksta studijuoti ar dirbti į didmiesčius, į užsienį. Kasmet mažėjantis jaunų žmonių skaičius.

Savivaldybėje nėra veikiančių atvirųjų jaunimo centrų.

Savivaldybėje veiklą pradeda 1 atviroji jaunimo erdvė su 1 jaunimo darbuotoju. Menki vietiniai resursai užtikrinti mobilųjį darbą su jaunimu rajone.

 Trūksta jaunimo darbuotojų, kurie galėtų dirbti atvirąjį darbą su jaunimu.

**Galimybės**

Esant finansavimui galima būtų pirkti mobilaus darbo su jaunimu paslaugą.

Labai svarbus tarpžinybinis bendradarbiavimas. Seniūnijose veikia aktyvių kaimo bendruomenių, ugdymo ir kultūros įstaigų, kurios geranoriškai bendradarbiautų vykdant atvirąjį ir mobilųjį darbą su jaunimu (suteiktų patalpas, reikalingas priemones ir kt.).

Būtina daugiau dėmesio skirti jaunimui, augančiam socialinės rizikos šeimose, ugdyti jų socialinius įgūdžius, skatinti bendravimą ir bendradarbiavimą.

**Grėsmės**

Jaunų žmonių skaičiaus mažėjimas, neaktyvumas sumažina mobilaus darbo su jaunimu galimybes. Migracija, bedarbystė gali sutrukdyti vykdyti sistemingą darbą su jaunimu kaimiškose vietovėse, siekti užsibrėžtų rezultatų.

Rajone trūksta jaunimo lyderių, dažniausiai jie baigę mokslus išvyksta į didmiesčius ar į užsienį.

Nėra kompetentingų specialistų, galinčių vykdyti atvirąjį, mobilųjį darbą su jaunimu.

Savivaldybėje nėra atvirojo jaunimo centro.

**RekomendaciNIAI SIŪLYMAI:**

Įtraukti į mobilaus darbo vykdymą seniūnijų laisvalaikio organizatorius, savanorius priimančias organizacijas/įstaigas.

Esant galimybėms, savivaldybėje įsteigti atvirąjį jaunimo centrą arba pirkti mobilaus darbo su jaunimu paslaugą.

Nuolat skatinti dirbančius su jaunimu asmenis kelti kvalifikaciją, taikyti įvairesnes veiklų formas.

Skatinti seniūnijas, kaimo bendruomenes, ugdymo ir kultūros įstaigas bendradarbiauti su Ignalinos atvirąja jaunimo erdve, vykdant atvirąjį darbą su jaunimu kaimiškose vietovėse, organizuojant jaunimo užimtumą.

Efektyvinti jaunų žmonių ir dirbančių su jaunais žmonėmis asmenų informavimą apie atvirus jaunimo centrus, atviras jaunimo erdves, atvirą ir mobilų darbą su jaunimu.

Skatinti savanorystę, didinant jaunų žmonių užimtumą bei reikalingų socialinių įgūdžių įgijimą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_